Comitetul Executiv Naţional al PSD s-a reunit începând cu ora 18:30 la sediul din Kiseleff, pentru a analiza rezultatele obținute de Viorica Dăncilă la alegerile prezidențiale și pentru a lua decizii referitoare la viitorul partidului. După o ședință marcată de mai multe tensiuni, Viorica Dăncilă a demisionat din funcția de președinte al PSD. În CEX s-a decis ca aceasta să ocupe funcția de președinte al Organizației de Femei a PSD.

Președintele Camerei Deputaților, Marcel Ciolacu, a preluat atribuțiile și a devenit președinte interimar al PSD, iar Paul Stănescu va ocupa funcția de secretar al partidului. Din echipa sa vor face parte atât liderii organizațiilor din județele care au câștigat alegerile, cât și Gabriela Firea, Claudiu Manda sau Gabriel Zetea.

Declarațiile Vioricăi Dăncilă:

CEX-ul a fost destul de îndelungat, fiecare coleg și-a spus opinia privind alegerile prezidențiale și proiecția pentru următoarea perioadă, am înțeles opinia colegilor mei, că se dorește o resetare, că trebuie cineva să își asume. Nu e un moment de slăbiciune, ci de demnitate și consider că ar trebui să-mi dau demisia. Consider că am stat tot ce mi-a stat în putință pentru un rezultat bun, dar în urma discuțiilor am înțeles foarte bine că se dorește o resetare cu o echipă nouă, o altă viziune, un alt program. Le garantez colegilor mei că din această echipă va face parte și Viorica Dăncilă.

Colegii au vorbit fiecare, unii au spus că e necesară conducerea partidului, am considerat că un președinte responsabil e cel care își asumă rezultatul. Sunt un om onest și demn care vrea să iasă pe ușa din față. Acest lucru trebuia realizat. Nu-mi pare rău că am candidat, pentru că un președinte de partid trebuie să-și asume anumite lucruri. Se spune că e cel mai mic scor al PSD dar să vedem și condițiile în care am candidat. Mă bucur că PSD a obținut voturile din 2016. Colegii au considerat că așa e bine pentru partid și este normal. Nu puteau colegii să-mi scrie demisia, dacă nu voiam spuneam.

Marcel Ciolacu a precizat că cel mai probabil Congresul va fi organizat în februarie: „Vreau să mulțumesc doamnei Viorica Dăncilă și aș vrea înainte de toate să vă spun că este pentru prima oară când am participat la un CEX în care toți liderii și-au spus opinia, așa a fost condusă ședința de doamna Dăncilă, ca să audă părerea tuturor. Am ajuns la concluzia că trebuie o resetare și nu făcut un măcel, de fapt nu a picat niciun cap, fostul lider se regăsește în echipa partidului ca și președinte la organizația de femei. După ce m-au propus colegii interimar, mi-am ales secretarul general și primul obiectiv a fost acela de a organiza Congresul unde vor fi alegerile normale. Alături de Paul Stănescu au intrat toate cele cinci județe care au câștigat conform principiului meritocrației. Consider că din acest moment conducerea de un tătuc s-a terminat. PSD e condus de o echipă”.

Înainte de CEX Eugen Teodorovici a declarat că este important să fie respectat ceea ce s-a decis în Congres: „Cred că e statutar și un bun exemplu dat de noi că respectăm ce am aprobat în Congres. Vom vedea ce se discută. Congres trebuie făcut cât mai repede dar trebuie ținut cont de niște etape”.

Marius Budăi, întrebat dacă Marcel Ciolacu vrea să devină liderul partidului a declarat: „Nu știu ca Ciolacu să încerce o lovitură de partid, eu cred că noi cu toții trebuie să ne întoarcem la bază. Eu am venit cu un mandat de la colegii mei, din județ. Cred că cea mai bună soluție e să nu ne pripim, nu cred că în decembrie e important să avem un congres. Marcel e un bun organizator, și-a dovedit capacitatea, eu cred că oricare din noi care avem rezultate putem organiza un Congres dacă se impune”.

Gabriela Firea a făcut apel la unitate și a spus că trebuie ca PSD să aducă mai mulți tineri în partid. Firea a mai precizat că nu va candida pentru o funcție interimară în partid, dar că analizează posibilitatea unei candidaturi în Congres.

Reamintim că Viorica Dăncilă a ajuns în turul doi al alegerilor prezidențiale, unde a fost învinsă de Klaus Iohannis, care a obținut peste 66% din voturi. Dăncilă a obținut cel mai mic număr de voturi pe care un candidat PSD l-a obținut în istoria partidului la prezidențiale, adică 3,3 milioane de voturi, arată G4Media, într-o analiză publicată după alegeri.

Fostul premier a anunțat, într-o declarație de presă susținută imediat după aflarea rezultatelor primelor exitpoll-uri, că va fi făcută o analiză la nivelul partidului, dar că nu își va da demisia: „Dacă colegii vor considera că trebuie să fac acest pas, vom face un Congres. Eu consider că trebuie să fim foarte înțelepți.”, a spus Dăncilă atunci, potrivit G4Media.

Președintele Camerei Deputaților, Marcel Ciolacu, a declarat, după aflarea rezultatelor, că „Este un rezultat dezastruos. E timpul să vedem unde am greșit la nivel central”. De asemenea, Niculae Bădălău spune că formațiunea trebuie să ia „măsuri radicale”: „Trebuie să nu mai peticim. În politică există demisie sau alegeri prin congres”.

Astăzi, Mihai Fifor a cerut și el demisia conducerii PSD: „Avem cu toții o răspundere pentru rezultatele de la europarlamentare și prezidențiale.”, a spus acesta.